பார்தி ஏர்டெல் நிறுவனர் சுனில் மிட்டல் அவர்களின் மகன் கவின் மிட்டல் நிர்வகிக்கும் ஹைக் மெசஞ்சர் நிறுவனம், இணைய வழியில் தொலைபேசி இணைப்பினைத் தர முயற்சிகளை எடுத்து வருகிறது. அண்மையில், ஏர்டெல் நிறுவனம், ஏர்டெல் இணைப்பினைக் கொண்டவர்களுக்கு, அதிக கட்டணத்தில் இணைய வழி தொலைபேசி தொடர்பினைத் தர திட்டத்தினை அறிவித்தது. பொதுமக்களிடமிருந்து எதிர்ப்பு கிடைத்ததால், உடனே அதனைக் கைவிட்டது. இந்நிலையில், கவின் மிட்டல் நிறுவனம், இலவச குரல் அழைப்பு தொடர்பினை வழங்கி வரும் 'Zip Phone' என்னும் நிறுவனத்தை வாங்கியது. இதன் மூலம், இணையவழி தொலைபேசி அழைப்பினை வழங்கும் வசதியைத் தர இருக்கிறது. ஸ்கைப், வைபர் மற்றும் லைன் போன்ற நிறுவனங்கள் தற்போது இந்த வசதியைத் தந்து வருகின்றன. இது போல இணைய வழி தொலைபேசி இணைப்புகளை கட்டணம் பெற்றோ, இலவசமாகவோ வழங்கினால், அதனை நேரடியாக இணைய இணைப்பு இல்லாமல், வழங்கும் நிறுவனங்களுக்குப் பாதிப்பு ஏற்படும். எனவே, இணைய வழி அழைப்பு வசதி தருவதை முறைப்படுத்த வேண்டும் என்ற எண்ணம் தொலை தொடர்பு நிறுவனங்களிடம் ஏற்பட்டு வருகிறது.